**Valley of Love** (ransk. *Valley of Love*; Belgiassa myös *The Valley of Love*) on vuonna 2015 ensi-iltansa saanut Guillaume Nicloux’n ohjaama ja käsikirjoittama ranskalais-belgialainen draamaelokuva, jonka pääosia näyttelevät Isabelle Huppert ja Gérard Depardieu. Elokuvan tuottajina olivat Sylvie Pialat, Benoît Quainon, Cyril Colbeau-Justin ja Jean-Baptiste Dupont.

*Valley of Love* sai ensi-iltansa vuoden 2015 Cannesin elokuvajuhlilla, missä Guillaume Nicloux oli ehdokkaana pääkilpailussa parhaan elokuvan Kultaisen palmun saajaksi. Elokuva voitti yhden César-palkinnon kolmesta ehdokkuudestaan; Christophe Offenstein palkittiin parhaan kuvauksen Césarilla. Isabelle Huppert ja Gérard Depardieu saivat roolisuorituksistaan parhaan nais- ja miespääosan César-ehdokkuudet.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Gérard ja Isabelle (Gérard Depardieu ja Isabelle Huppert) ovat näyttelijöitä ja entinen pariskunta, joka on jatkanut elämäänsä omilla tahoillaan. He tapaavat toisensa vuosien jälkeen saapuessaan suosittuun turistikohteeseen Kalifornian Kuolemanlaaksoon määrättynä päivänä aikuisen, puoli vuotta aikaisemmin itsemurhan tehneen poikansa Michaelin viimeisestä toivomuksesta. Vanhemmat noudattavat Michaelin jättämiä selittämättömiä ohjeita ja viettävät päivänsä Kuolemanlaakson eri osissa armottomasti porottavan auringon alla. Isabelle havainnoi toiveikkaasti merkkejä pojastaan, kun taas äreä Gérard suhtautuu niihin skeptisemmin.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Isabelle Huppert  | … |  Isabelle
  |
|  Gérard Depardieu  | … |  Gérard
  |
|  Dan Warner  | … |  Paul
  |
|  Aurélia Thiérrée  | … |  Katherine
  |
|  Dionne Houle  | … |  iäkäs nainen
  |

Tuotanto
--------

Gérard Depardieu, Guillaume Nicloux, Isabelle Huppert ja Dan Warner *Valley of Loven* ensi-illassa vuoden 2015 Cannesin elokuvajuhlilla
*Valley of Loven* kuvaukset alkoivat Kaliforniassa, Yhdysvalloissa 8. syyskuuta ja päättyivät 27. syyskuuta 2014. Elokuva kuvattiin työnimellä *The Valley of Love* Kuolemanlaakson kansallispuistossa ja Furnace Creekin väestönlaskennallisessa asuinpaikassa Kaliforniassa. Elokuvan budjettina oli 2,9 miljoonaa euroa ja sen tuotantoyhtiöinä olivat ranskalaiset Les films du Worso ja LGM Productions. Elokuvaa oli tuottamassa myös ranskalaiset France 3 Cinéma, DD Productions ja Cinéfeel Prod sekä belgialainen Scope Pictures. *Valley of Loven* virallinen traileri julkaistiin 7. toukokuuta 2015.

Julkaisu ja vastaanotto
-----------------------

*Valley of Love* sai ensi-iltansa Cannesin elokuvajuhlilla Ranskassa 22. toukokuuta 2015. Elokuva sai teatteriensi-iltansa Ranskassa ja Belgiassa 17. kesäkuuta 2015. Le Pacte oli elokuvan teatterilevittäjänä Ranskassa ja Alternative Films Belgiassa. Elokuva keräsi teatterikierroksensa aikana Ranskassa 196 727 katsojaa ja tuotti lähes 1,2 miljoonan dollarin lipputulot. *Valley of Love* ei saanut Suomessa teatteriensi-iltaa, mutta se esitettiin Rakkautta ja anarkiaa -elokuvajuhlien *Ranskalainen kosketus* -esityssarjassa Helsingissä 20. syyskuuta 2015.

*Valley of Love* on saanut elokuvakriitikoilta myönteisen vastaanoton. Rotten Tomatoes -sivuston mukaan 73% kriitikoista on antanut elokuvalle positiivisen arvosanan 6,3/10 keskiarvolla. Keräys perustuu 49 arviointiin. 175 käyttäjästä 56% on antanut elokuvalle positiivisen arvosanan 3,3/5 keskiarvolla. Metacritic-sivuston mukaan 13 arvostelun perusteella elokuva on saanut 59 pistettä sadasta mahdollisesta. Internet Movie Databasen 1 308 käyttäjää on antanut elokuvalle keskiarvon 5,8/10.

*Valley of Love* julkaistiin Ranskassa niin DVD:lle kuin blu-rayllekin 4. marraskuuta 2015.

Palkinnot ja ehdokkuudet
------------------------

| Palkinnot ja ehdokkuudet |
| --- |
| Palkinto | Kategoria | Ehdokas | Tulos |
| César | Paras kuvaus | Christophe Offenstein | Voitto |
| Paras naispääosa | Isabelle Huppert | Ehdokkuus |
| Paras miespääosa | Gérard Depardieu | Ehdokkuus |
| Lumières | Paras naispääosa | Isabelle Huppert | Ehdokkuus |
| Paras miespääosa | Gérard Depardieu | Ehdokkuus |
| Cannesin elokuvajuhlien Kultainen palmu | Paras elokuva | Guillaume Nicloux | Ehdokkuus |
|

Lähteet
-------

1. 1 2 3 4 5 6 7 8 9 10 11  VALLEY OF LOVE *allocine.fr*. AlloCiné. Viitattu 1.5.2017. (ranskaksi)
2. ↑  VALLEY OF LOVE *cineuropa.org*. Cineuropa. Viitattu 1.5.2017. (englanniksi)
3. 1 2 3 4 5  Valley of Love *unifrance.org*. UniFrance. Viitattu 1.5.2017. (ranskaksi)
4. 1 2 3  Isabelle Huppert and Gérard Depardieu filming The Valley of Love *cineuropa.org*. Cineuropa. Viitattu 1.5.2017. (englanniksi)
5. 1 2 3  Valley of Love (2015) *imdb.com*. IMDb. Viitattu 1.5.2017. (englanniksi)
6. 1 2 3 4  VALLEY OF LOVE *jpbox-office.com*. JP’s Box-Office. Viitattu 1.5.2017. (ranskaksi)
7. ↑  Découvrez la bande-annonce de "Valley of love", de Guillaume Nicloux, avec Depardieu et Huppert *telerama.fr*. Télérama. Viitattu 1.5.2017. (ranskaksi)
8. ↑  VALLEY OF LOVE TAL DER LIEBE *zelluloid.de*. Zelluloid.  Arkistoitu 26.11.2016. Viitattu 1.5.2017. (saksaksi)
9. ↑  Valley of Love *boxofficemojo.com*. Box Office Mojo. Viitattu 1.5.2017. (englanniksi)
10. ↑  Festivaaliarkisto: Elokuvat 2015 *hiff.fi*. HIFF.  Arkistoitu 23.6.2016. Viitattu 1.5.2017. (suomeksi)
11. ↑  RAKKAUTTA & ANARKIAA VALTAA HELSINGIN ELOKUVATEATTERIT SYYSKUUN LOPUSSA *france.fi*. France. Viitattu 1.5.2017. (suomeksi)[vanhentunut linkki]
12. 1 2 3  VALLEY OF LOVE (2016) *rottentomatoes.com*. Rotten Tomatoes. Viitattu 1.5.2017. (englanniksi)
13. ↑  Valley of Love 2016 *metacritic.com*. Metacritic. Viitattu 1.5.2017. (englanniksi)

Aiheesta muualla
----------------

* *Valley of Love* Internet Movie Databasessa. (englanniksi)
* *Valley of Love* AllMoviessa. (englanniksi)
* *Valley of Love* AlloCinéssä (ranskaksi)
* *Valley of Love* UniFrancessa (ranskaksi)
* *Valley of Love* JP’s Box-Officessa (ranskaksi)
* *Valley of Love* Rotten Tomatoes -sivustolla (englanniksi)
* *Valley of Love* Metacriticissä (englanniksi)